# Die Schedelsche Weltchronik (deutsch):218

| 217 <<<Vorheriges Blatt | Die Schedelsche Weltchronik Blatt CCXCIII | Nächstes Blatt>>> 219 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCXVII verso:

MArtinus der vierd dauor Symon genant ein cardinal auß gallia pu$^e$rtig ward nach langer zangkung allererst in dem sechsten monat nach absterben babst Nicolai zu babst erkorn. Diser babst machet an dem heilligen vrstend tag sechs cardinel. vnd setzet ko$^e$nig Carolum der zu ime kom widerumb in die senatorischen wirdigkeit. der er dauor von babst Nicolao entsetzt wardt. Diser babst hat auch von desselben ko$^e$nig Karls begern vnd anru$^e$ffen wegen Paleologum den kriechischen kaiser als einen vngehorsamen vnd verachter des verlaßen abschieds in dem concili zu Lyon. vnd Petrum den arrogonischen ko$^e$nig als einen freuellichen vnnd gewaltsamen enthalter des Sicilischen ko$^e$nigreichs verpannet. vnd das geschahe im ersten iar diss babsts. das was das tawsent zwayhundert vnnd ainundachtzigst iar vnßers hails. Im anfanng des iars darnach als die Perusiner die Fulginates vberzohen inen ire landschaft verwu$^e$esteten vnd darnach die statt belegerten vnd mit gewalt eroberten do warden die perusiner von disem babst in den pan getan vmb vil gelts gestraft vnd gein der kirchen wider außgeso$^e$net. Diser babst hat dar nach wider die von der kirchen abdru$^e$nnigen foriau$^o$ler einen krieg gefu$^e$ert. vnnd sie ku$^e$rtzlich widerumb zu gehorsam gebracht. von der auffru$^o$r wegen der Gibelliner wider die Guelfiner zohe diser babst gein Perus. daselbst starb er vnlang darnach am fieber vnd wardt alda in der hawbtkirchen begraben. Bey dess grab empfiengen vil krancken gesuntheit von got auß diss heilligsten babsts verdiestnus.
HOnorius der vierd ein Ro$^e$mer des sabellischen edeln alten geschlechts vormals Jacobus genant ein cardinal wardt zu Perus babst erkorn on langen verzug. dess sich vorbegebner sachhalben die cardinel besorgten. Diser babst kome gein rom nach der gepurt cristi vnßers hailands tawsent.ii$^c$.lxxxv. iar. dieweil deßmals sein bruder pandolffus die senatorischen vnd ratherrlichen wirdigkeit tru$^o$ge. Zu dess zeitten das ro$^e$misch wesen in gerechtem vnd geru$^e$elichem stand schwebet. Diser babst was den hendeln vnnd sachen der franckreichischen ko$^e$nig allenthalben gu$^e$nstig vnd wolgenaigt. vnd in allem seinem leben ein auffrichtiger frummer man vnd großer liebhaber cristenlichs stands vnd gaistlichkeit. dann er hat der carmeliten orden der vormals in dem concili nit gnu$^o$gsamilch bewert vnd von vil lewten angefochten was bestettiget. Er het gelert. geschickt. klu$^o$g vnd werltweyse lewt gar lieb. vnnd tru$^o$g sundere gunst zu den die dem bebstlichen hof anhiengen vnd desselben warteten. Zu letst starb er im andern iar am ersten tag seins babstthumbs vnd der stu$^o$l feyret deßmals zehen monat. dann vil cardinel warden mit gcher[?] kranckheit beladen.
[K]Aiser Rudolff sendet seinen cantzler in das ethrurisch land mit befelhe vnnd gewalt alle die die gelt geben frey zelassen vnd getrewe des ro$^e$mischen kaiserthumbs zeerkleren. demnach gaben die von Luca. xii$^m$. guldein vnnd warden mit freiheit begabt. So fiennge das florentinisch volck ein gar scho$^e$ne nu$^o$tzpere newe form vnd weiß eins regiments an mit satzung vnd verodnung irer regirer mit vnderschiede yedes derselben regirer pflegnus vnd ambtes.
ETtliche stett in o$^e$bern schwaben vormals fu$^e$r do$^e$rffer geachtet warden von dem ro$^e$mischen kaiser mit mawrn eingefangen vnd mit burgerlichen stattrechten vnd freiheiten begabt. sunderlich Eßling Rewtling vnnd Haylprunn.
EIn meerfisch gestalt wie ein leob wardt dises iars in dem monat februario gefangen. vnnd zu babst Martino in die alten statt gebracht. der hewlet schrye vnd waynet als ein mensch das menigclicher der das ho$^e$ret erschracke. vnnd sich dess verwunderet. vnd diss was ein zaichen großer zwilewftigkeit.
EIn kind wardt diser zeit mit kloen wie ein per. auß einer babsts Martini freu$^e$ndin geporn. Dess schemet er sich also vbel das er alle pildnus der pern in seinen hewßern abschaben hieß.

## CCXVIII recto:

CArolus der ander des ko$^e$nigs zu Sicilia sun hat diss iars nach absterben seins vaters also iung das ko$^e$nigreich erbende. xxv. iar geregirt. vnnd vil streyts vnd schlahens wider Petrum den arrogonischen ko$^e$nig gehabt. vnnd ine zu letst also verwundet das er vnlang darnach mit tod vergieng. Als sich nw Carolus also vor seinem feinnd gefreyet het do verzeret er die vbrigen zeit in frid. Darnach im fu$^e$ntfen iar seins ko$^e$nigreichs als der ko$^e$nig zu hungern on manlich leibs erben vergienge do gelanget auch dasselb hungrisch ko$^e$nigreich durch seins eegemahels erbschaft an ine. dz lihe er Carolo seinem erstgepornen sun. Zu letst starb er. xl. iar alt vnd ließ auß Maria seiner gemaheln des ko$^e$nigs zu hungern tochter newn su$^e$n vnnd fu$^e$nff to$^e$chter. Die namhaftigern derselben waren Carolus marcellus zugenambt ko$^e$nig zu hungern. Ludwicus der heillig. der parfu$^o$ßer orden an sich name. vnd Robertus ein nachkomen am ko$^e$nigreich.
WEntzlaw der ander des namens der sechst ko$^e$nig zu Beheim ein sun Othocari nach erschlahung seins vaters. viii. iar alt wardt von Ottone dem marggrafen zu Brandemburg in das Franckenland gefu$^e$ert. vnd das ko$^e$nigreich Beheim von ime als einem vormund fu$^e$nff iar verwesen. vnd darnach von demselben Wentzlaw selbst geregirt. Diser Wentzlaw hat die statt Prag. die von eim inheymischen fewr schier gar außgeprunnen was also darnach zierlich wider erpawt das es ein selige prunst geachtet mocht werden. Darnach hat sein gemahel Gutta kaiser Rudolffs tochter den krieg zwischen Albrechten irem bruder vnd irem gemahel gerichtet. Man sagt das in seiner kro$^e$nung ein große merckliche anzal garaysiger pferd zu Prag am ko$^e$nigclichen hoff gespeyset worden weyen. vnnd der zu$^o$ fu$^o$ß ein vnentliche zal. Er hat ime die Poln vnderworffen vnd die ko$^e$nigclichen kron von inen empfangen. So hat er den hungern auff ir begern seinen sun Wentzlaw. xiii. iar alt zu eim ko$^e$nig gegeben. vnd darnach auf widerlawffen der hungern den babst Bonifacius Carolum des ko$^e$nigs zu Sicilia sun zusendet wideranhayms zu ime genomen. vnd nit lang darnach im. xxx. iar seins alters sein leben geendet vnd wentzelawen seinen sun einen nachkomen am ko$^e$nigreich gelaßen[.]
THadeus von florentz ein treffenlicher artzt hat diser zeit zu Bononia die ertzney gelesen vnd geleret vnd vil lo$^e$blichs dings in der ertzney vnd außlegung der schrift andrer ertzt gemacht. vnd starb zu Bononia. lxxx. iar alt. vnd ließ vnzallich reichthu$^e$mer hinder ime. die er auß seinem großen ru$^o$m mit seiner kunst gesammlet het. dann wann er von den welschen fu$^e$rsten geforderet wardt so dinget er ime alltag hundert guldein zegeben. Vnd als er eins mals von babst Honorio zu ime zekomen geforderet wardt do wolt er vor vnd ee nicht komen ime wu$^e$rden dann alltag hundert guldein zu sold zegeben versprochen. vnd als aber derselb babst gesund vnnd von seiner kranckheit geledigt wardt do gabe er ime zehentawsent guldein.
PHilippus ko$^e$nig zu franckreich der scho$^e$n zugenambt ko$^e$nig philipsen sun hat in disem iar nach abgang seins vaters vber franckreich zeregiren angefangen vnnd xxix. iar geregirt. vnd einen fast schweren krieg wider Edouardem den ko$^e$nig zu engelland gefu$^e$eret vnd vil schadens vnd vnfu$^o$gs empfangen. vnd babst Bonifacium den andern von seiner hohmu$^e$etigkeit wegen in einen kercker gedrungen. vnd als er die templarier außzetilgen fu$^e$rgenomen het. erstlich iren hohmaister oder general verprennen vnd die andern grawsamlich erto$^e$dten haißen. die vbrigen fluhen in forchten auß dem ko$^e$nigreich. So hat er auch den iuden vor irs geytzs vnd andrer vbel tat wegen ire habe vnd gu$^e$eter genomen vnd auß seinem reich vertriben.
EGidius von Rom augustiner ordens ein general vnd ein Bituricensischer ertzbischoff vnd Aquitanischer primas wardt diser zeit von wegen der gro$^e$ße seiner synnschicklichkeit ein fu$^e$rst der lerer heilliger schrift genant. Er was ein edler ro$^e$mer des geschlechts der columneser. vnd mit seiner lere vnd schriftlichen weißheit ein erleu$^e$chter seins ordens vnnd der gantzen cristenlichen kirchen. vnd auch eyn beschu$^e$tzer der lere vnd schriften seins maisters Thome von aquino. vnd hat an wunderzaichen scheinper ein seligs ende seins zeittlichen lebens genomen.
* ↑ 6484. Jahr der Welt, 1285 n. Chr.
* ↑ Perugia
* ↑ 1285 n. Chr.
* ↑ 12.000 Gulden